August 12, 2017 August 12, 2017 ~ PoeEternal (Delia)
Posted in poetry, Writing	deliarossPoeEternalpoetryPoetryforPeopleprosewriting
‹ PreviousThere in you Akademia gaan volstoom voort - Solidariteit WêreldSolidariteit Wêreld
Tuis › Mediaverklarings › Akademia gaan volstoom voort
Akademia gaan volstoom voort
Woensdag | 15 Julie | 2015
Met die bekendmaking vandag dat ’n kampuskompleks in Centurion aangekoop is, het Solidariteit ’n groot stap vorentoe geneem met die uitbouing van Akademia tot ’n volwaardige Afrikaanse universiteit. Die uitbreiding van Akademia het hierdie stap genoodsaak omdat die aanbieding van drie nuwe grade en verskeie ander kursusse vir 2016 beplan word.
Dit sluit opleiding in drie nuwe studierigtings in, naamlik Verpleegkunde, BCom Ekonomie en Regte, asook BCom Finansiële Beplanning. Na verwagting sal Akademia in 2016 sowat 500 studente hê wat geregistreer sal wees vir een van agt kwalifikasies, waarvan vyf grade, twee hoër sertifikate en een ’n gevorderde diploma is.
Die voorsitter van die Solidariteit Beweging, Flip Buys, het by die geleentheid gesê dat daar volstoom voortgegaan word om Akademia uit te bou en dat die Beweging nie afgeskrik word deur hol dreigemente van randgroepe soos die sogenaamde “Higher Education Transformation Network” (HETN) nie. Die HETN het gister gedreig dat hulle Akademia by die departement van hoër onderwys wil verkla omdat dié instelling kwansuis op rassegronde teen studente sou diskrimineer.
“Akademia is ten volle geakkrediteer en by die departement van hoër onderwys geregistreer. Die departement en die Raad op Hoër Onderwys is nog elke jaar tevrede dat Akademia volledig voldoen aan die tersaaklike regulatoriese vereistes,” het Buys gesê. “Akademia is oop vir almal wat universiteitstoelating verwerf het en wat in Afrikaans wil studeer. Daar word nie op enige grond teen studente gediskrimineer nie.”
In beginsel is daar geen verskil tussen Akademia se Afrikaanse voertaalbeleid en ander universiteite wat in Engels klasgee nie. Die Grondwet maak in artikel 29 uitdruklik voorsiening vir privaat hoër instellings wat in enige landstaal klasgee. Die verengelsing van byna al die histories Afrikaanse universiteite het dit noodsaaklik gemaak dat privaat instellings soos Akademia vinniger uitgebou moet word.
“Dít is nodig sodat Afrikaanse studente hul reg op moedertaalonderrig kan uitleef én toegang kan hê tot gehalte-opleiding op universiteitsvlak by ’n instelling waar hulle tuis en veilig voel,” het Buys gesê.
Regstelling en insluiting
Afrikaanssprekendes maak sowat 15% van alle jongmense met matriekvrystelling uit, terwyl daar vir minder as 5% van hulle ruimte is om in Afrikaans te studeer. “Dit beteken dat die studieruimte vir Afrikaanse studente nie verteenwoordigend is van die nasionale demografie nie”.
Buys sê Akademia se doel is om hierdie tekort reg te stel deur te sorg dat die toenemende uitsluiting van Afrikaanse studente op grond van taal en ras gestop word deur voorsiening te maak dat hulle ingesluit word by studiegeleenthede.
Suid-Afrika, met minder as 10% privaat studente, is ver agter die res van die wêreld as dit kom by privaat universiteitsopleiding, waar meer as 70% van studente in lande soos die VSA byvoorbeeld aan privaat universiteite studeer. “Die tekort aan universiteite noodsaak die totstandkoming van meer privaat universiteite as deel van die oplossing vir die land se vaardigheidstekort. Daarom is Akademia bereid om ander taalgroepe by te staan met die oprigting van privaat “susterinstellings”, juis omdat moedertaalonderrig ’n bewese suksesresep is,” het Buys gesê.
Die HETN is ’n omstrede randleiergroep wat aanhoudend ondeurdagte hofsake aanhangig maak en dit aanhoudend verloor. Terwyl die HETN hoogheilig uitsprake maak teen sogenaamde rassistiese praktyke by Akademia, rep hulle nie ’n woord oor die rassistiese uitsluiting van wit studente by talle opleidingsinstellings in die land of wanneer selfs die armste wit student vanweë ras nie toegang tot studiebeurse kan kry nie. Solidariteit verwerp die selektiewe rassisme van skynheilige mikro-organisasies soos die HETN.
“Hierdie rassisme onderstreep die noodsaaklikheid dat Afrikaanssprekendes al meer self voorsiening sal moet maak vir studiegeleenthede en studiefondse vir alle Afrikaanse en wit studente wat vanweë hul taal en ras nie toegang daartoe kan kry nie,” het Buys gesê.